Diari Oficial de la Generalitat Valenciana


Sumari del DOGV 6704, del 01-02-2012 (2012/817)

RESOLUCIÓ de 26 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Protocol General entre la Generalitat i el Consell de Cambres Oficials de Comerç, Indústria i Navegació de la Comunitat Valenciana per a la col∙laboració en actuacions d'impuls i suport a l'activitat empresarial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6704

Data del DOGV
:   01-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/817


Data del document
:   26-01-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 26 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Protocol General entre la Generalitat i el Consell de Cambres Oficials de Comerç, Indústria i Navegació de la Comunitat Valenciana per a la col∙laboració en actuacions d'impuls i suport a l'activitat empresarial de la Comunitat Valenciana. [2012/817]  
La Generalitat i el Consell de Cambres Oficials de Comerç, Indústria i Navegació de la Comunitat Valenciana han subscrit, després de la tramitació prèvia reglamentària, el 29 de desembre de 2011, el Protocol General per a la col·laboració en actuacions d'impuls i suport a l'activitat empresarial de la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat Protocol, que ha quedat inscrit en el Registre de Convenis de la Generalitat amb el número 0047/2012, i que figura com a annex d'esta resolució.  
  
València, 26 de gener de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Protocol general entre la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana per a la col·laboració en actuacions d'impuls i suport a l'activitat empresarial de la Comunitat Valenciana  
  
València, 29 de desembre 2011  
  
Reunits  
D'una banda,  
l'administració de la Generalitat, representada per:  
Alberto Fabra Part, president de la Generalitat Valenciana.  
I d'altra banda, les Cambres de Comerç de la Comunitat Valenciana representades per:  
José Vicente Morata Estragués, en qualitat de president del Consell de Cambres Oficials de Comerç, Indústria i Navegació de la Comunitat Valenciana, càrrec que posseïx en virtut del nomenament efectuat pel Ple en sessió celebrada el 29 de juny de 2010.  
Els reunits, en la qualitat en què actuen, i de comú acord:  
  
Exposen  
1. Que les Cambres Oficials de Comerç, Indústria i Navegació, amb una trajectòria de 125 anys d'història, han aconseguit convertir-se en instruments imprescindibles per a impulsar el desenrotllament econòmic i la millora de la competitivitat de les empreses a la Comunitat Valenciana. Les Cambres de Comerç a la Comunitat Valenciana contribuïxen i han de continuar contribuint a la vertebració territorial, a la modernització del nostre model productiu i a la prestació de servicis a les empreses valencianes. En esta missió les cambres han aconseguit indubtables èxits en diversos camps empresarials, com ara la projecció exterior, la formació professional i empresarial, la creació d'empreses i el seu desenrotllament, la innovació i la sostenibilitat econòmica.  
  
2. Que la Llei 11/1997, de 16 de desembre, de les Cambres Oficials de Comerç, Indústria i Navegació de la Comunitat Valenciana i del seu Consell, reconeix i dota estes corporacions de dret públic d'unes funcions i característiques específiques que els conferixen un gran valor instrumental per a ajudar al desenrotllament de l'economia i del teixit empresarial de la nostra Comunitat.  
3. Que el seu potencial en eixe àmbit deriva essencialment de la seua extensa presència en el territori de la Comunitat Valenciana, de les competències i funcions publicoadministratives que té atribuïdes per la Llei 11/1997, i de la seua configuració, segons el preàmbul d'esta, com «un valuós instrument de col·laboració amb les institucions públiques i de suport als sectors econòmics de la seua demarcació». Així mateix, «s'encomana i atribuïx a les cambres, entre altres, importants i noves funcions de caràcter publicoadministratiu en matèria de prestació de servicis i com a òrgans consultius i de col·laboració amb les administracions públiques».  
4. Que el Consell de la Generalitat s'ha fixat com a prioritat l'impuls de les polítiques de millora de la competitivitat, de suport a la innovació, de foment de l'emprenedorisme, de formació empresarial i capacitació del capital humà de les empreses, d'internacionalització de les empreses, etc., polítiques en què la col·laboració amb les Cambres Oficials de Comerç, Indústria i Navegació pot proporcionar importants sinergies.  
5. Que amb la finalitat d'aprofitar estes potencialitats de les cambres en benefici de l'interés general de la societat i l'economia valencianes, l'administració de la Generalitat i les cambres, que ja cooperen al llarg dels últims anys amb bons resultats per a ambdós parts, han decidit consolidar, potenciar i ampliar esta col·laboració.  
  
6. Que és voluntat de la Generalitat Valenciana que les Cambres de Comerç a la Comunitat Valenciana desenrotllen actuacions de caràcter públic que el Consell considera prioritàries amb la finalitat de facilitar la reactivació econòmica, davall la tutela de la Generalitat.   
7. Que la Generalitat Valenciana, com a institució que tutela les cambres, pretén planificar les seues actuacions en relació al futur d'estes corporacions amb un nou marc estratègic, ordenat, transparent i flexible. L'objectiu d'este nou marc estratègic és que la col·laboració amb estes institucions servisca per a aconseguir amb major eficàcia i eficiència en la consecució dels objectius de les diverses polítiques que la Generalitat Valenciana desplega pel que fa a les empreses i l'economia valenciana. En este sentit són rellevants les polítiques de suport a les PIME; desenrotllament territorial sostenible; política industrial, d'innovació i internacionalització de les empreses; suport a la creació d'empreses i a l'emprenedorisme; millora de la competitivitat; enfortiment del capital humà i formació empresarial; modernització del nostre model productiu; desenrotllament de sectors emergents; promoció del comerç interior i del turisme; augment de l'eficàcia i eficiència dels servicis públics; simplificació i agilització administrativa; suport als sectors industrials madurs i al nostre potent sector dels servicis, i creació de llocs de treball i creixement sostenible amb equilibri territorial i protecció mediambiental, entre altres.  
  
8. Que les cambres oferixen: una àmplia xarxa territorial a la Comunitat Valenciana amb 53 punts d'atenció a les PIME (seus, delegacions, antenes, vivers, punts d'informació, centres de formació o entitats col·laboradores); personal format, expert i experimentat, multifuncional i amb capacitat tècnica al servici de les empreses; una àmplia xarxa en l'àmbit espanyol i internacional; una àmplia experiència en la cooperació amb els diferents departaments de la Generalitat i administracions públiques en general, i capil·laritat i proximitat a les empreses en els seus àmbits naturals sectorials i locals.   
9. Que el Reial Decret Llei 13/2010, de 3 de desembre, d'actuacions en l'àmbit fiscal, laboral i liberalitzadores per a fomentar la inversió i la creació de llocs de treballs, ha modificat radicalment l'actual model de finançament de les cambres de comerç eliminant l'obligatorietat del recurs cameral permanent que tal com reconeix el legislador «ha servit de font de finançament principal de les cambres». La reforma fa voluntària la pertinença de les empreses a les cambres, i la seua contribució deixa de ser obligatòria per a passar a ser voluntària. Este nou model començarà a produir els seus efectes parcialment en 2012 i ja plenament a partir de 2013.  
10. Que seguix vigent la Llei 3/1993, de 22 de març, Bàsica de les Cambres Oficials de Comerç, Indústria i Navegació, que establix la naturalesa jurídica de les cambres com a corporacions de dret públic i les configura com a «òrgans consultius i de col·laboració amb les administracions públiques» (article 1r). En esta llei s'atribuïxen a les cambres competències de caràcter publicoadministratiu (article 2n) i es consolida la seua naturalesa pública i que, de manera específica, es desenrotllaran «en la forma i amb l'extensió que es determine, si és el cas, per les comunitats autònomes competents per raó de la matèria» (article 2n, punt 2).   
11. Que en l'àmbit de la Comunitat Valenciana, la Llei 11/1997, de 16 de desembre, de la Generalitat Valenciana, de Cambres Oficials de Comerç, Indústria i Navegació de la Comunitat Valenciana, confirma la naturalesa jurídica de corporacions de dret públic de les cambres i reforça les seues funcions en matèria d'informació, assessorament i prestació de servicis a les empreses, en formació i promoció empresarial, en gestió, ordenació industrial i comercial (article 7m). Així mateix, la Llei 11/1997, establix que les cambres «podran dur a terme qualsevol funció de caràcter publicoadministratiu que els encomane o delegue la Generalitat Valenciana sempre que siguen plenament compatibles amb la seua naturalesa i funcions». La Llei 11/1997 va establir que la «concreció d'activitats publicoadministratives o l'execució de programes que s'acorde encarregar a les cambres, s'ha d'efectuar per mitjà de l'elaboració d'un pla biennal que s'instrumentarà a través de la subscripció del corresponent conveni entre la Generalitat i el Consell de Cambres». En l'esmentat conveni es recolliran tots els mitjans necessaris per a dur a terme les activitats encarregades (article 8u).  
  
La Llei 11/1997 va establir la tutela de la Generalitat sobre les cambres i el Consell de Cambres, en l'exercici de les seues activitats, que s'exercix, actualment, a través de la Conselleria d'Economia, Indústria i Comerç (article 43).  
Posteriorment, el Reglament de les Cambres de Comerç de la Comunitat Valenciana i del seu Consell, aprovat pel Decret 158/2001, de 15 d'octubre, del Govern Valencià, va introduir expressament la «delegació de funcions» (article 5t) i «l'encàrrec de gestió» (article 6t) com a fórmules per a la col·laboració entre les cambres i el seu Consell i la Generalitat Valenciana per a la gestió d'activitats atribuïdes a l'administració de la Generalitat Valenciana amb l'acord previ del Govern Valencià o per a la realització d'activitats de caràcter material, tècnic o de servicis de la seua competència, quan raons d'eficiència o de carència de mitjans tècnics per a la seua realització així ho aconsellen.  
  
La recent Llei 2/2011, de 4 de març, d'Economia Sostenible, ha consolidat la necessitat de la col·laboració de les cambres amb les administracions públiques, ja que establix que «les cambres i les administracions públiques podran establir els convenis que, si és el cas, estimen pertinents. Així mateix, les cambres poden rebre encàrrecs per a la gestió i prestació de servicis a les empreses» (disposició final quaranta-set).   
  
En l'àmbit de la Comunitat Valenciana, el Dictamen 1078/2010, del Consell Jurídic Consultiu de la Comunitat Valenciana, ha posat de manifest la personalitat juridicopública de les cambres i del seu Consell i la possibilitat que les administracions públiques puguen «delegar o encarregar» funcions administratives a les cambres com a corporacions de dret públic. Finalment, la Llei 3/2011, de 23 de març, de la Generalitat, de Comerç de la Comunitat Valenciana, en l'article 87 establix que: «a més de l'exercici de les competències de caràcter públic que, com a corporacions de dret públic, corresponen a les Cambres Oficials de Comerç, Indústria i Navegació, la Generalitat pot encarregar o delegar en estes altres competències que aproximen l'administració al ciutadà i contribuïsquen a la promoció i defensa dels interessos generals del comerç».  
A la vista del que s'ha exposat, se subscriu este protocol general en el qual s'estipulen les següents  
  
Clàusules  
  
1. Marc estratègic i prioritats d'actuació  
Les actuacions que conté este protocol general s'emmarquen en els objectius que la Generalitat pretén aconseguir a través de les seues polítiques dirigides a:  
- PIME: suport a la consolidació i el creixement empresarial, estímul a la cooperació empresarial, estímuls a la concentració i a les aliances estratègiques, suport a la formació d'autònoms i xicotets empresaris en gestió empresarial, impuls de la responsabilitat social empresarial, agilització en la resolució de conflictes interempresarials a través de la mediació i arbitratge, observatoris de l'activitat econòmica i suport a la promoció econòmica local.  
- Comerç: desenrotllament del Pla de Competitivitat del Comerç Detallista, desenrotllament de la nova Llei de Comerç Valencià, posada en marxa del PATSECOVA, desenrotllament de polítiques d'innovació i modernització en el xicotet comerç, suport a fórmules de cooperació interempresarials i publicoprivades per a la gestió de centres comercials urbans, formació de comerciants, elaboració de plans d'acció comercial i dinamització d'entorns comercials i implantació del segell de qualitat «Comerç Excel·lent» en el comerç detallista.  
- Emprenedors i creació d'empreses: suport als emprenedors, foment de la cultura i l'esperit emprenedor, facilitar la creació d'empreses per mitjà de la informació i la simplificació administrativa, implantació de finestretes úniques per a la creació de noves empreses, proporcionar servicis i infraestructures (vivers empresarials) per a la posada en marxa de noves empreses, suport a les noves empreses en sectors emergents i suport específic a la creació d'empreses en col·lectius especials com jóvens, dones o immigrants.  
- Formació i ocupació: suport a la millora de la capacitació dels recursos humans en l'empresa, formació gerencial de directius i quadros tècnics, ampliació de l'oferta formativa a través de les noves tecnologies en línia, formació en idiomes per a afavorir la internacionalització, desenrotllament de pràctiques professionals en les empreses per a estudiants de Formació Professional i universitats, i formació per a emprenedors i per a l'accés al mercat de treball i facilitar el contacte entre l'oferta i demanda de treball.  
- Indústria: gestió de la informació sobre les oportunitats d'inversió en sectors industrials; promoció, dinamització i gestió de polígons industrials, i desenrotllar programes de millora dels diversos sectors industrials i de les seues vies de comercialització.  
- Infraestructures: suport al desenrotllament de les infraestructures necessàries per a fer de la Comunitat Valenciana un espai econòmic més competitiu, equilibrat i inserit en l'Arc Mediterrani, connectat a les infraestructures d'Espanya i Europa; contribuir al desenrotllament i la gestió del Pla d'Infraestructures Estratègiques 2010-2020; contribuir a desenrotllar noves infraestructures logístiques, àrees portuàries i terrestres que faciliten els intercanvis, i col·laborar en la iniciativa per a la reactivació de l'activitat productiva i l'ocupació per mitjà de l'increment de l'adquisició, arrendament i ús de vivendes per ciutadans de la resta d'Europa.  
- Innovació: afavorir la transmissió del coneixement des dels centres d'investigació a les empreses, desenrotllament de programes per a donar suport a la innovació en les empreses, suport al naixement i la consolidació d'empreses tecnològiques, impuls de la innovació en els sectors tradicionals i col·laboració amb els instituts tecnològics de la Comunitat Valenciana, centres d'investigació i innovació i universitats.  
- Internacionalització: consolidar la internacionalització de les empreses valencianes, donar suport a la iniciació en l'exportació de les PIME, impulsar la «Marca-Regió Comunitat Valenciana», desenrotllar un mercat de servicis avançats en internacionalització adaptat a les diferents necessitats empresarials segons grau d'internacionalització, potenciar la presència d'empreses valencianes en l'exterior a través d'accions de promoció, desenrotllar servicis d'informació i assessorament en comerç exterior, donar suport a la creació de grups i consorcis per a l'exportació i la cooperació empresarial i enfortir la funció de les cambres com a agents econòmics que atenen i reben les empreses i professionals de l'exterior a la Comunitat Valenciana.  
  
- Medi ambient: afavorir la integració de la variable ambiental en la gestió quotidiana de les empreses industrials i de servicis de la Comunitat Valenciana, per mitjà de la realització d'activitats que tendisquen a la prevenció i minimització dels seus impactes ambientals; desenrotllament d'accions d'informació, formació, qualitat i sensibilització ambiental; elaboració i difusió de fullets, codis de bones pràctiques ambientals i publicacions sobre temes ambientals d'interés empresarial, com ara: minimització de residus, ecodisseny i ecoeficiència, noves normatives mediambientals que afecten l'empresa, etc., i gestió de programes de formació sobre estratègia territorial i avaluació ambiental, destinat a formar el personal de l'administració local.   
  
- Territori: desplegar l'estratègia territorial de la Comunitat Valenciana; donar suport al desenrotllament econòmic local, col·laborant amb les administracions locals, i suport al desenrotllament econòmic de zones rurals i desfavorides.  
- Transport: realització d'activitats de formació i informació, entre les empreses del sector.  
- Turisme: desenrotllament del Pla Estratègic Global de Turisme 2010-2020; promoció exterior de la Comunitat Valenciana com a destinació turística; dinamització empresarial d'entorns, rutes i destinacions turístiques; col·laboració en la dinamització empresarial unida a la celebració d'esdeveniments; promoció del turisme de congressos i reunions, i difusió d'ajudes a la modernització d'empreses turístiques i de l'oferta turística de la Comunitat Valenciana.  
- Justícia: col·laborar en la creació de juntes arbitrals per a PIME i xicotets empresaris que puguen donar solució eficaç a conflictes del trànsit comercial que per la seua escassa quantia o per les seues característiques troben a través de l'esmentat instrument arbitral una resposta adequada. Amb la finalitat d'institucionalitzar una via alternativa a la judicialització de determinats conflictes, i col·laborar en l'impuls de la mediació mercantil com a mètode de resolució de conflictes empresarials.  
Tots estos objectius estan en consonància amb els diferents documents estratègics que orientaran les actuacions de la Generalitat en els pròxims anys com: l'estratègia territorial de la Comunitat Valenciana, el Pla Estratègic Global del Turisme 2010-2020, l'Estratègia de Política Industrial 2010-2015 (EPI), el Programa Operatiu de la Comunitat Valenciana (PO2), el Pla d'Infraestructures Estratègiques 2010-2020, l'Estratègia Valenciana davant del Canvi Climàtic 2008-2012, el Pla General Estratègic de Ciència i Tecnologia 2010-2015, el Programa de Desenrotllament Rural 2010-2013 (RURALTER), el Pla director per a la Indústria Agroalimentària, el Pla per a la Inclusió i Prevenció de l'Exclusió Social de la Comunitat Valenciana 2011-2013, el Pla director de la Cooperació Valenciana 2008-2011 i el Pacte Valencià per al Creixement i l'Ocupació (PAVACE II), entre altres.  
  
2. Objectius  
Este protocol general pretén aprofitar els valors, les capacitats, el coneixement, l'experiència i la capil·laritat territorial de les cambres en el territori valencià per a facilitar la recuperació econòmica, la creació de llocs de treball, la millora de la competitivitat empresarial, la internacionalització i la formació del capital humà de les empreses, com a objectius principals.  
Per a aconseguir estos objectius, este protocol general establix una estratègia de cooperació de llarg abast dirigida a definir la col·laboració de les cambres en les polítiques de la Generalitat abans esmentades.  
  
La Generalitat donarà suport a la consolidació d'un catàleg de servicis i activitats públiques que poden desenrotllar les cambres, segons el seu marc normatiu, que siguen d'interés general, accessibles a totes les empreses de la Comunitat Valenciana i, en especial a les PIME, davall de la tutela de l'administració autonòmica.  
De la mateixa manera, la Generalitat de comú acord amb les cambres donarà suport a la transformació de l'actual model cameral que, després del RD Llei 13/2010 exigix l'aportació de nous recursos financers, per a sostindre la capacitat i l'eficiència de les cambres com a proveïdores de servicis, tant públics com de mercat, adaptats a les necessitats de les empreses.   
  
3. Instruments  
Ambdós parts podran desplegar diferents instruments i modalitats de cooperació per al desenrotllament dels programes, projectes, activitats i servicis que, per la seua naturalesa i finalitat, contribuïsquen als objectius esmentats, com, per exemple, convenis, contractes-programa, encàrrecs de gestió, delegació de funcions públiques i altres.  
En el marc de la necessària col·laboració publicoprivada, ambdós parts podran desenrotllar nous i més eficaços instruments jurídics per al desenrotllament de les activitats esmentades en este protocol.   
  
Cada un d'estos instruments i modalitats s'adaptarà a les característiques de les funcions o servicis que cal desenrotllar, i es tindrà en compte la seua naturalesa pública, el seu sistema de finançament, la seua finalitat, els seus destinataris i, especialment, el departament de la Generalitat de què depenguen les funcions o servicis encomanats.  
Ambdós parts, reconeixen la necessitat que les cambres de Comerç ocupen un espai propi i diferenciat en la provisió de productes i servicis empresarials en l'àmbit de la Comunitat Valenciana, prioritàriament en aquells àmbits que la Llei 11/1997, de 16 de desembre, de la Generalitat Valenciana, de Cambres Oficials de Comerç, Indústria i Navegació de la Comunitat, establix atribuint-los com a funcions que cal desenrotllar per les cambres i pel seu Consell.  
  
  
4. Principis de gestió  
Ambdós parts coincidixen a destacar que la col·laboració establida en este protocol general ha de millorar l'eficiència i l'eficàcia de les accions que cal desenrotllar i que els principis que han d'inspirar la seua col·laboració seran la lleialtat institucional, la simplificació administrativa, l'agilitat, la flexibilitat, la transparència i l'avaluació de resultats.  
   
La justificació de les accions que cal desenrotllar es realitzarà prioritàriament per mitjà del compliment d'objectius assignats i per mitjà d'indicadors que permeten avaluar la realització de les accions i els objectius aconseguits.  
  
5. Comissió de Seguiment  
Per a donar plena efectivitat a este protocol general es crea la Comissió Mixta de Seguiment que estarà formada per representants d'ambdós parts.  
  
6. Col·laboració amb altres administracions públiques  
La Generalitat Valenciana, dins del màxim respecte a la distribució competencial entre administracions públiques, sol·licitarà a les entitats locals i la resta d'administracions públiques de la Comunitat Valenciana, la cooperació amb les cambres de Comerç de la Comunitat Valenciana en el desenrotllament d'activitats i servicis que per la seua naturalesa de corporacions de dret públic o per la seua contrastada capacitat, experiència o coneixements puguen desenrotllar les cambres en benefici del teixit empresarial del seu àmbit d'actuació.   
Ambdós parts, reconeixen també la necessitat d'acudir a programes i convocatòries europees que cofinançen les activitats establides en este protocol general. Quan siga possible es propiciarà la participació conjunta en estes convocatòries i programes. En especial, ambdós parts, treballaran conjuntament per a consolidar i ampliar la participació de les cambres de Comerç en el Programa Operatiu de la Comunitat Valenciana en successives convocatòries de la Unió Europea.   
  
  
7. Actuacions i marc pressupostari  
Este protocol no té contingut econòmic i, per tant, no suposa afecció de cap tipus al pressupost de la Generalitat Valenciana. Sobre la base d'este protocol no serà exigible obligació econòmica de cap tipus per a la Generalitat.  
Les activitats que es deriven de les línies d'actuació contingudes en l'annex d'este protocol es finançaran, si és el cas i en la mesura que es determine, a càrrec de les consignacions que s'establisquen en les corresponents lleis de pressupostos anuals de la Generalitat Valenciana. La tramitació i gestió dels instruments jurídics corresponents es realitzarà, si és el cas, pels departaments del Consell amb competències en les matèries que es tracte.  
  
8. Vigència  
Este protocol entrarà en vigor en el moment de la seua firma i tindrà una vigència de quatre anys, serà prorrogable per acord mutu de les parts. La seua execució es realitzarà per mitjà de convenis singulars on s'especificaran les accions i el seu pressupost, a càrrec dels crèdits dels quals dispose cada secció pressupostària de la Generalitat en l'exercici corresponent.  
  
I en prova de conformitat les parts atorgants firmen este document en tres exemplars, en el lloc i la data indicats en l'encapçalament.  
  
  
  
Annex  
  
Línies de col·laboració en matèria d'indústria i innovació:  
- Pla Individual de Suport a la Innovació, destinat a PIME de la Comunitat.  
- Programa per a la Identificació d'Oportunitats de Promoció de la Innovació i la Competitivitat Empresarial (Innovanet).  
- Programa de Dinamització de Polígons Empresarials.  
- Programa Transversal de Formació, Sensibilització i Difusió en Matèria d'Innovació.  
  
Línies de col·laboració en matèria de comerç:  
- Pla d'Innovació Comercial per a la difusió dels avantatges de la innovació i millora de la competitivitat en l'empresa comercial.  
- Pla Territorial Sectorial del Comerç de la Comunitat Valenciana (PATSECOVA).  
- Ajuda al manteniment de l'estructura de personal i gastos de funcionament del Consell de Cambres Oficials de Comerç, Indústria i Navegació de la Comunitat Valenciana.  
- Implantació del segell «Comerç Excel·lent».  
- Plans d'acció comercial.  
- Accions de formació en matèria de comerç.  
  
Línies de col·laboració en matèria d'internacionalització:  
- Conveni per al Programa d'Iniciació a la Promoció Exterior (PIPE), organitzat i dirigit per l'ICEX i el Consell Superior de Cambres amb la col·laboració de les comunitats autònomes.  
- Desenrotllament del Servici d'Orientació Internacional GLOBALROUTE per a recollir programes de la fase de consolidació dins del procés d'internacionalització.  
- Programa Market Landing de promotors en país de destinació per a la introducció de productes d'un grup d'empreses valencianes no competidores entre si.  
- Accions de promoció derivades del Pla Cameral IVEX a través de l'orde d'internacionalització.  
- Col·laborar amb la Generalitat a impulsar l'accés a la contractació pública internacional i als mercats multilaterals de les empreses de la Comunitat, en el desenrotllament dels programes d'actuacions per a difondre l'oferta de vivendes de les tres províncies a nivell internacional, així com en l'elaboració del mapa d'empreses de capital estranger i oferir el suport de les cambres de Comerç en la promoció internacional de municipis d'interés industrial estratègic.  
  
Línies de col·laboració en matèria de turisme:  
- Millora de la qualitat i la gestió mediambiental (DALCO i UNE 170001).  
- Agents integradors i dinamitzadors de productes turístics emergents.  
- Incentius per a l'adequació dels diferents establiments turístics.  
  
- Reforçar el paper de les cambres com a delegacions provincials de l'ICTE desenrotllant activitats de captació d'empreses, formació i assessorament sobre la marca "Q" de Qualitat Turística.  
- Donar suport des de les cambres a la comunicació i difusió de les accions de màrqueting de l'Agència de Turisme.  
- Participació en l'elaboració del baròmetre empresarial del turisme de la CV.   
- Potenciació del Sistema Integral de Qualitat en Destinacions Turístiques.  
- Participació de les cambres en INVATTUR a través del Consell Assessor de l'Institut.  
- Col·laborar amb la Conselleria en l'àmbit de la innovació i el coneixement (INTELITUR).  
- Col·laborar amb la Conselleria en el marc del Pla Operatiu del Turisme, en la línia d'actuació d'accessibilitat integral.   
- Donar suport a la Conselleria en les campanyes de promoció i d'ajudes perquè un màxim d'empreses del sector se certifiquen amb sistemes de qualitat.  
- Complementar des de les cambres l'oferta formativa i informativa de la Xarxa de CdT.  
- Donar suport a la Generalitat per a aconseguir el compliment de la normativa en les empreses turístiques de la Comunitat Valenciana, Orde 2/2010, de 29 de març, de la Conselleria de Turisme, per la qual s'establixen els distintius corresponents a les empreses i els establiments turístics de la Comunitat Valenciana.  
  
Línies de col·laboració en matèria de cultura:  
- Impulsar la creació i el desenrotllament d'empreses que usen la creativitat i el capital intel·lectual com a entrada principal.  
- Oferir formació als professionals i tècnics del sector.  
- Fomentar la creació de sinergies entre l'economia creativa i el turisme, comerç, logística, medi ambient, energia.  
- Donar suport a la internacionalització de béns i servicis creatius.  
- Difondre i gestionar la convocatòria de subvencions per a la promoció del valencià en empresa, comerços i indústries.   
Línies de col·laboració en matèria d'hisenda:  
- Implantació i desenrotllament d'accions d'informació i assessorament del PROP Emprenedors.  
- Desenrotllament i implementació del Pla de Formació per a la Creació i Desenrotllament de l'Empresa 2009-2013 (INCYDE).  
- Participació en el POCV FEDER 2007-2013.  
- Gestió empresarial de l'ACCV.  
Línies de col·laboració en matèria de formació:  
- Col·laborar en la realització i promoció de pràctiques no laborals i formació en centres de treball, així com desenrotllar altres accions formatives i de promoció de la formació professional.  
- Aquelles que es deriven dels acords específics que vagen dirigits a aconseguir la millora de les habilitats i capacitats dels recursos humans en l'empresa en totes les seues facetes de comercialització, gestió, internacionalització, etc., així com en la creació i consolidació d'empreses i negocis.  
Línies de col·laboració en matèria de medi ambient:   
- Realització de jornades, seminaris, cursos i tallers amb l'objectiu d'informar, formar i sensibilitzar en la integració de la variable ambiental en la gestió de les empreses de la Comunitat Valenciana, especialment, en els sectors industrials i de servicis.  
- Realització de programes de formació sobre estratègia territorial, avaluació ambiental i altres instruments legals i altres temàtiques territorials que es desenrotllen, destinat a formar el personal de l'administració local.   
- Realització de programes de formació sobre gestió del medi natural destinat a formar el personal de l'administració local.   
- Elaboració i difusió de codis de bones pràctiques, calendaris d'obligacions ambientals, guies, plantilles, documents BREF, llistes de control sobre temes ambientals amb impacte empresarial.  
- Treball de col·laboració en la simplificació, aclariment i uniformització de criteris ambientals per a l'assessorament a les empreses en la millora de l'exercici ambiental de la seua activitat a través de la Finestreta Única Ambiental.   
- Col·laboració en la simplificació administrativa i adequació de procediments a les TIC.  
- Intercanvi d'informació i compartició de dades d'interés mutu amb l'objectiu de simplificar tràmits i fixar terminis en els procediments en matèria ambiental i territorial.  
- Actuacions per al manteniment, gestió i explotacions de registres administratius (o part d'estos) en l'àmbit territorial i ambiental.  
  
- Transmissió d'informació i continguts actualitzats per a la seua disposició en el web de les cambres. Interposició d'enllaços corporatius en els respectius webs per a un accés ràpid als continguts dels dos webs.   
- Assistència en la implementació d'instruments voluntaris (ex.: etiqueta ecològica) i altres que puguen establir-se en matèria de qualitat ambiental.  
- Encàrrec, delegació de funcions o col·laboració en els tràmits i actuacions que tendisquen a obtindre deduccions fiscals per inversions ambientals (per exemple: convalidacions ambientals).  
- Encàrrec o col·laboració en els tràmits i les actuacions en matèria d'envasos, residus, sòls contaminats, contaminació acústica, contaminació atmosfèrica, mitigació i adequació al canvi climàtic que hagen de complir les empreses en funció de la seua activitat, processos, característiques, ubicació, etc.  
Línies de col·laboració en matèria de transport / infraestructures:  
- Col·laboració de les cambres en la iniciativa per a la reactivació de l'activitat productiva i l'ocupació per mitjà de l'increment de l'adquisició, arrendament i ús de vivendes per ciutadans de la resta d'Europa.  
  
- Desenrotllament d'activitats dirigides a potenciar el sector del transport.  
Així mateix, i amb caràcter comú a totes les línies de col·laboració, es podrà dur a terme la realització de qualsevol altra actuació que es considere d'interés mutu per a les parts firmants, que cal concretar en cada cas.